– Veksten etter nyttår har vært eksplosiv, sier distriktsleder Terje Oksnes til NRK.

Det nye apparatet er, ved navn Drugtester 5000, får mye av æren . Det gir politiet ute i felten nesten like rask indikasjon på en rekke narkotikagrupper som en tradisjonell blåseprøve for alkoholpåvirkning.

Tall fra UPs region i vest, er oppsiktsvekkende lesning og viser hvor stor effekten har vært:

49 rusførere er tatt, mot 26 i samme periode i fjor

31 prosent av disse var ruset på alkohol

67 prosent var i narkorus da de ble tatt

Av disse var 70 prosent avslørt med politiets nye superverktøy, Drugtester 5000.

TAR FLERE: Distriktssjef Terje Oksnes i UP viser den nye rusmåleren i aksjon. Foto: Steinar Nedkvitne / NRK

Til sammenlikning utgjorde narko 45 prosent av alle ruskjørere som ble tatt av UP i 2015. Alt tyder på at tallet for inneværende år vil vise en skyhøy økning.

LES OGSÅ: Her tester sjåføren positivt på meth

– Stor økning i hele landet

– Økningen er stor også i resten av landet, sier assisterende UP-sjef Roar Skjelbred Larsen.

UPs drugtester Ekspandér faktaboks Analyserer spyttprøve fra mistenkt sjåfør

Gir svar på seks ulike stoffer: Kokain, benzodiazepiner (medisin/medikamenter), amfetamin, metamfetamin, heroin og cannabis.

Er ikke et bevisinstrument. Ved positivt utslag må politiet også sikre bevis gjennom utvidede blodprøver.

UP-toppene går langt i å kalle det nye verktøyet en revolusjon i kampen mot bilførere som ruser seg.

– Dette er et område hvor vi tidligere ikke har hatt et instrument til å foreta en screening på stedet. Da måtte patruljene se etter tegn og symptomer, som størrelse på pupillene og personens puls, sier Larsen.

Håper å skremme rusede vekk fra veien

Drugtester 5000 ble testet ut på forsommeren i fjor og rullet ut til alle landets UP-distrikt i oktober. Umiddelbart så man at langt flere ble tatt for narkokjøring.

I 2015 avslørte politiet i Norge 1637 bilister som kjørte i ruspåvirket tilstand. Det er over 50 prosent flere enn året før.

Det nye apparatet får mye av æren , til tross for at det først ble tatt i full bruk godt ut på høsten.

UP-sjefen i de tre vestlandsfylkene Rogaland, Hordaland og Sogn og Fjordane håper tallene vil ha avskrekkende effekt.

– Håpet mitt er at flere lar være å kjøre i ruspåvirket tilstand av frykt for å bli avslørt, sier Terje Oksnes.